Country Bird maak aanbod vir NWK se pluimvee-saak | Netwerk24
Deur Vida Booysen 07 Mei 2018 15:56
'n Hoender op 'n hoenderplaas.
Een van die land se groot pluimveegroepe, Country Bird Holdings (CBH), staan op die punt om 'n verkryging te doen.
Volgens 'n verklaring deur die landboumaatskappy NWK oorweeg hy tans 'n aanbod van Country Bird vir sy hoender- en veevoer-onderneming, Opti Agri.
"Soos goedgekeur deur die direksie, het NWK voorwaardelik die aanbod van R290 miljoen (BTW uitgesluit) van CBH aanvaar om Opti Agri en sy bates te verkry," lui 'n verklaring wat NWK Maandag uitgereik het.
Volgens dié verklaring is NWK se hersiene sakestrategie daarop gerig om groter klem op sy kernbedrywighede te plaas en daarom is die transaksie in pas met sy nuwe doelwitte.
Die voorgestelde transaksie is onderhewig aan verskeie opskortende voorwaardes, finale onderhandelinge en die sluit van die nodige ooreenkomste, sowel as onderhewig aan alle toepaslike goedkeuring deur die mededingingsowerhede en ander regulatoriese liggame, nie later as 4 Junie 2018 nie," sê Heinrich Krüger, voorsitter van die direksie van NWK Beperk.
"Die moontlike verkryging van Opti Agri as 'n lopende bedryf word oorweeg omdat ons die sakewaarde daarvan sien en ons dus die proaktiewe aanbod aan NWK daarvoor gemaak het," sê Marthinus Stander, uitvoerende hoof van CBH.
In 2016 het CBH se poging om die (destyds genoteerde) Oos-Kaapse pluimveegroep Sovereign Foods oor te neem, misluk.